钦定古今图书集成/方舆汇编/边裔典/第055卷 > 于阗国
## 钦定古今图书集成/方舆汇编/边裔典/第055卷 > 于阗国

《拾遗记》：张华撰《博物志》四百卷，奏于武帝。武帝诘问：
“卿此志惊所未闻，异所未见，将恐惑乱于后生，繁芜
于耳目，可更芟截浮疑，分为十卷。”即于御前赐青铁
砚。此铁是于阗国所献，而铸为砚也。

《酉阳杂俎》：“石靴，于阗国刹利寺有石靴。”

《辟支佛靴》，《于阗国》赞摩寺有辟支佛靴，非皮非彩，岁
久不烂。

《杜阳杂编》：“元载末年，造芸辉堂于私第。芸辉，香草名
也，出于阗国，其香洁白如玉，入土不朽烂，舂之为屑，
以涂其壁，故号‘芸辉焉’。”

《清异录》：“于阗法全蒸羊，广顺中尚食，取法为之。西施
捧心，学者愈丑。”

《偃曝谈馀》，于阗国往返携一铁铛，涉流逾河，独挈水
而行，铛投水百沸矣，故宝之。

《游宦记闻》：“玉出蓝田、昆冈”，《本草》亦云：“好玉出蓝田及
南阳徐善亭部界，日南、庐容水中，外国于阗、疏勒诸
处皆善。”今蓝田、南阳、日南不闻有玉，国朝礼器及乘
舆服御，多是于阗玉。晋天福中，平居诲从使于阗，为
判官，作记纪其采玉处云。玉河在国城外，源出昆山，
西流千三百里，至国界牛头山，分为三：曰白玉河，在
城东三十里；曰绿玉河，在城西二十里；曰乌玉河，在
绿玉河西七里。源虽一，玉随地变，故色不同。每岁五
六月，水暴涨，玉随流至多。募由水细大，水退乃可取。
《方言》曰“捞玉。”国主未采，禁人至河滨。大观中，添创八
宝，从于阗国求大玉。一日，忽有国使奉表至。故事下
学士院，召译表语而后答诏。其表云：“日出东方，赫赫
大光，照见西方五百国。”五百国条贯主师子黑汗王
表上：“日出东方，赫赫大光，照见四天下。四天下条贯
主阿舅大官家伱。前时要者玉，自家甚是用心力，只
为难得似伱尺寸底，自家已令人两河寻访，才得似
伱尺寸底，便奉上也。”当时传以为笑。后果得之，厚大逾二尺，色如截肪，昔未始有也。大抵今世所宝，多出
西北部落西夏五台山于阗国。玉分五色，白如截肪，
黄如蒸栗，黑如点漆，红如鸡冠，或如胭脂。惟青碧一
色，高下最多，端带白色者。浆水又分九色：上之上之
中之下、中之上之中之下、下之上、之中之下。宣和殿
有玉等子，以诸色玉次第排定，凡玉至，则以等子比
之，高下自见。今内帑有金，等子亦此法。